VSM sklep I Cp 1261/2016
Sodna praksa višjih sodišč, 2017-01-11

prijava terjatev - odločanje zapuščinskega sodišča

O prijavljenih terjatvah zapustnika, tudi če so te priglašene, zapuščinsko sodišče vsebinsko ne odloča.

Upniki praviloma tudi niso stranke zapuščinskega postopka

Pritožba se zavrne in potrdi sklep o dedovanju sodišča prve stopnje.

1. Sodišče prve stopnje je z izpodbijanim sklepom o dedovanju za dedinjo po pokojni razglasilo oporočno dedinjo J.P. (točka I. izreka), hkrati pa ugotovilo obseg zapuščine (točka II. izreka).

2. Zoper ta sklep vlaga pravočasno laično pritožbo L.L. (v nadaljevanju pritožnica oziroma upnica), v kateri graja dejstvo, da sodišče v zapuščinski obravnavi ni obravnavalo njenega upniškega interesa in ji tako dalo naknadne možnosti ocene vrednosti njenega dela, skrbi in drugih stroškov, ki jih je imela z oskrbo pokojne. Navaja, da je pokojna na tiho razveljavila oporoko, za kar je izvedela na zapuščinski obravnavi, sicer pa je oporočno dedinjo in njeno hčero seznanila z dolgom po pokojni, ki znaša 7.500,00 EUR. Navaja še, da sodišče ni preverilo dvigov sredstev na računih pred in po smrti pokojne ter možnosti zlorab. Stroškov ne priglaša.

4. Sodišče prve stopnje je ugotovilo, da je bila pritožnica dedinja po oporoki zapustnice z dne 5. 10 2007, ki pa jo je pokojna v obliki notarskega zapisa razveljavila dne 4. 11. 2011 in sestavila novo pisno oporoko pred pričami dne 15. 2. 2016, po kateri je vse svoje premoženje zapustila oporočni dedinji Jožici Perič, ki je oporoko priznala.

5. Pritožnica vlaga svojo pritožbo kot zapustničina upnica, kar izhaja iz vsebine njene pritožbe.

6. V zapuščinskem postopku sodišče ugotovi kdo so pokojnikovi dediči, katero premoženje sestavlja njegovo zapuščino in katere pravice iz zapuščine gredo dedičem, volilojemnikom in drugim osebam (162. člen Zakona o dedovanju - v nadaljevanju ZD), kar vse je zapuščinsko sodišče v obravnavanem primeru ugotovilo s sedaj izpodbijanim sklepom o dedovanju (214. člen ZD). O prijavljenih terjatvah zapustnika, tudi če so te priglašene,(1) zapuščinsko sodišče vsebinsko ne odloča. Zapuščinskemu sodišču ni potrebno ugotavljati priglašenih terjatev iz naslova zapustnikovih dolgov in jih vsebinsko obravnavati, to ni predmet sklepa o dedovanju. Upniki praviloma tudi niso stranke zapuščinskega postopka(2).

7. Dolgovi zapustnika z njegovo smrtjo postanejo breme zapustnikovih dedičev, v obravnavanem primeru torej edine dedinje, ki je po pokojni dedovala na podlagi oporoke z dne 15. 2. 2016. Dediči za dolgove zapustnika odgovarjajo do višine vrednosti podedovanega premoženja (142. člen ZD).

8. Zaradi navedenega bo lahko pritožnica kot upnica svojo terjatev iz naslova stroškov za pokojno v času njenega življenja urejala z oporočno dedinjo izven zapuščinskega postopka tako, da se bo z njo dogovorila ali pa bo uveljavljala svoje pravice v ustreznem postopku.

9. V posledici navedenega pritožba ni utemeljena, in ker sodišče druge stopnje ob uradnem preizkusu ugotavlja, da v postopku na prvi stopnji niso bile storjene postopkovne kršitve (drugi odstavek 350. člena ZPP v zvezi z drugim odstavkom 339. člena ZPP in prvim odstavkom 366. člena ZPP), je pritožbo upnice zavrnilo in sklep o dedovanju sodišča prve stopnje potrdilo. Odločitev temelji na določbi 2. točke 365. člena ZPP.

Op. št. (1)		:	Sodišče druge stopnje ugotavlja, da upnica svoje terjatve v zapuščinskem postopku posebej ni priglasila in se izjasnila o višini, temveč slednje izpostavlja šele v pritožbi.

Op. št. (2)		:	Stranke zapuščinskega postopka so zgolj v primeru in le tisti upniki,  ki so v zapuščinskem postopku zahtevali ločitev zapuščine po 143. členu ZD.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.